MESÉS SOMOGY
Népmesepark kialakítását tervezi 2008-ra a Somogy megyei Csurgó határában a helyi önkormányzat, és a beruházáshoz...
Népmesepark kialakítását tervezi 2008-ra a Somogy megyei Csurgó határában a helyi önkormányzat, és a beruházáshoz szükséges 2 milliárd forint 70 százalékát EU-forrásból, 30 százalékát pedig magánbefektetők bevonásával kívánja előteremteni. Már ki is jelöltek a parknak egy 40 hektáros, részben önkormányzati, részben magántulajdonban lévő területet. "Azért lobbizunk, hogy nagyberuházásként bekerüljünk a második nemzeti fejlesztési tervbe, mert így jelentős támogatást kaphatunk az EU-tól" - mondta a HVG-nek Bihariné Asbóth Emőke polgármester, hozzátéve, a somogyi származású Kolber István, a regionális fejlesztésért és felzárkóztatásért felelős miniszter ezt meg is ígérte. Bihariné szerint a beruházás hozzájárulhat a 20 százalékos munkanélküliség csökkentéséhez, hiszen a mesefigurákat egy munkanélkülieket foglalkoztató kézművesműhelyben készítenék. A következő egy-két évben a megye 18 települését népmesedíszletekbe öltöztetik, a 270 hektáros gyékényesi kavicsbányatavat például Óperenciás tengerré "varázsolják". A csurgói meseparkot, ahol szabadtéri színpad, mozi, könyvtár, díszlettár, kiállítóterem, valamint népmesehősöknek öltözött vendéglátók várják majd a "gazdasági fellendülést hozó" turistákat, az egyik hazai milliárdos állítólag kész lett volna teljes egészében finanszírozni, ám az önkormányzat visszautasította a Bihariné szerint "túlzottan a jövőbeli haszonra koncentráló" felajánlást, mondván, hullámvasutat nem akarnak a népmeseparkba.